 NA WINNIE ATIENO SERIKALI imetangaza mikakati ya kuimarisha utalii wa kimataifa katika eneo la Pwani hasa ikilenga raia wa Italiano ambao hukita kambi katika miji ya kitalii ya Malindi na Watamu. Waziri wa Utalii Bw Alfred Mutua amesihi washikadau wa sekta ya utalii kuwekeza kwenye sekta hiyo ili watalii wengi wamiminike Pwani ya Kenya. Utalii katika eneo la Watamu na Malindi umefifia na baadhi ya hoteli kusalia magofu miaka 10 iliyopita kufuatia tishio la usalama. Janga la Corona Mwaka wa 2020, ulipelekea raia wengi wa kimataifa ambao walikuwa wamepata makao Malindi na Watamu kurudi makwao. “Lakini tunapania kubadilisha sheria zetu ili kulegeza vibali vya kuingia humu nchini kwa wageni, wale ambao wanataka kutambulika kama Wakenya baada ya kuoa na kupata watoto na Wakenya pia watalegezewa kamba,” alisema Bw Mutua. Waziri huyo alisema serikali iinaendelea kuweka mikataba na nchi zingine hasa ile ya Italiano kuvutia wawekezaji katika sekta ya utalii na kuwapa uraia. Akizungumza Jumapili, Novemba 19, 2023 katika hafla ya kusherehekea vyakula vya Waitaliano katika hoteli ya Kilili Baharini, Malindi, Bw Mutua alisema serikali pia inafanya mazungumzo na nchi za kigeni ili kuruhusu ndege kutua katika uwanja wa ndege wa Malindi moja kwa moja. “Hii itarahisisha uchukuzi wa ndege ili watalii wasisafiri hadi uwanja wa ndege wa kimataifa Mombasa, na badala yake kutua hapa Malindi. Tunataka kutumia utalii kupata mapato zaidi na kufungua nafasi za ajira kwa vijana wetu,” aliongeza. Aliwahakikishia wawekezaji katika sekta ya utalii kwamba serikali itaweka sera bora ili kuikuza. Alisema fuo za Diani, Mombasa, Malindi na Watamu zina mandhari bora ambazo zinaweza kuwaalika watalii wengi. Waziri Mutua alisema serikali itajenga kituo cha kuzima moto kati ya Watamu na Malindi, na vituo vya polisi ili kuimarisha usalama wa wakazi na watalii hasa ufuoni. Aliwasihi wawekezaji kujenga hospitali ambayo pia itasaidia kuimarisha afya hususan kwa watalii. “Tunahitaji afya bora. Kila hoteli inafaa kuwa na watu wawili ambao wamesomea masuala ya afya ambao watasaidia endapo kutakuwa na dharura ya afya kwenye hoteli wakati wowote,” aliongeza.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  